D'una banda, l'experiència en el desenvolupament de la formació professional a distància des del curs 2006-2007 ha consolidat una oferta formativa semestral que cal reconèixer i, de l'altra, és necessari refondre els quatre preus públics que actualment graven aquests ensenyaments, els quals depenen de la durada dels crèdits i de si es tracta de la primera matrícula o d'ulteriors matrícules, en un de sol.
Per això procedeix derogar alhora l'Ordre EDC/226/2006, de 3 de maig, per la qual es van crear els preus públics esmentats.
Així mateix, és oportú crear dos preus públics a fi que l'alumnat participi en les despeses pròpies de la modalitat a distància impartida per l'Institut d'Educació Secundària Obert de Catalunya.
Aquestes despeses corresponen, d'una banda, al material didàctic i al manteniment del campus virtual, pel que fa als ensenyaments de graduat en educació secundària obligatòria.
D'altra banda, està creat el preu públic per la matrícula en el conjunt de la formació per a la prova d'accés a cicles formatius de grau superior a distància, tanmateix, convé possibilitar fer l'ingrés del preu per assignatures específiques, atès que hi ha alumnat que cursa les assignatures comunes de forma presencial en centres de formació de persones adultes i es matricula a distància únicament de les assignatures específiques que no s'ofereixen en els centres de formació de persones adultes.
Per últim, mitjançant l'Ordre EDU/348/2008, de 8 de juliol, es van crear i modificar determinats preus públics dels ensenyaments, les formacions i els cursos impartits a distància que presta l'Institut d'Educació Secundària Obert de Catalunya.
Els imports previstos han estat els mateixos durant el cursos 2008-2009 i 2009-2010, per la qual cosa escau actualitzar-los per al curs 2010-2011.
Per tant, d'acord amb el capítol III del títol I del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, i a proposta de la Direcció General d'Ensenyaments Professionals, Artístics i Especialitzats,
Es suprimeixen, a la fi del curs acadèmic 2009-2010, els següents preus públics creats per l'Ordre EDC/226/2006, de 3 de maig, per la matriculació en els ensenyaments de formació professional impartits en centres educatius del Departament d'Educació en la modalitat a distància:
a) Matriculació i material didàctic en crèdits de 151 hores o més.
b) Matriculació i material didàctic en crèdits de fins a 150 hores.
c) Matriculació d'alumnat repetidor en crèdits de 151 hores o més.
d) Matriculació d'alumnat repetidor en crèdits de fins a 150 hores.
2.1 Es crea el preu públic per la matriculació i el material didàctic en cada crèdit, per semestre, en els ensenyaments de formació professional impartits per l'Institut d'Educació Secundària Obert de Catalunya en la modalitat a distància.
2.2 Es creen els següents preus públics per la matrícula, per trimestre, en els ensenyaments de graduat en educació secundària obligatòria a distància:
a) Pel material didàctic i el manteniment del campus virtual, en la matrícula de fins a quatre mòduls.
b) Pel material didàctic i el manteniment del campus virtual, en la matrícula de cinc o més mòduls.
2.3 Es crea el preu públic per la matrícula anual en assignatures específiques de la formació per a la prova d'accés a cicles formatius de grau superior a distància.
3.1 Els imports dels preus públics que es creen són, per al curs 2010-2011, els següents:
a) Per la matriculació i material didàctic en cada crèdit en els ensenyaments de formació professional impartits per l'Institut d'Educació Secundària Obert de Catalunya en la modalitat a distància: 32,00 euros per semestre.
b) Pel material didàctic i el manteniment del campus virtual, en la matrícula en els ensenyaments de graduat en educació secundària obligatòria fins a quatre mòduls: 12,00 euros per trimestre.
c) Pel material didàctic i el manteniment del campus virtual, en la matrícula en els ensenyaments de graduat en educació secundària obligatòria de cinc o més mòduls: 20,00 euros per trimestre.
d) Per la matrícula en assignatures específiques de la formació per a la prova d'accés a cicles formatius de grau superior a distància: 10,00 euros anuals per assignatura.
3.2 Els imports dels preus públics, creats per l'Ordre EDU/348/2008, de 8 de juliol, són, per al curs 2010-2011, els següents:
a) Per la matrícula en una o dues assignatures del batxillerat a distància: 32,00 euros per semestre.
b) Per la matrícula en tres o més assignatures del batxillerat a distància: 58,00 euros per semestre.
c) Per la matrícula en el curs de preparació de la prova d'accés a cicles formatius de grau superior a distància: 58,00 euros per curs.
d) Per la matrícula en la formació per a les proves d'accés a distància: 58,00 euros per curs.
Aquests preus públics són exigibles abans de la prestació del servei.
A l'alumnat que utilitzi aquest servei li seran d'aplicació, prèvia justificació documental, les bonificacions i exempcions següents:
Les persones membres de famílies nombroses classificades en la categoria general, i les persones membres de famílies monoparentals, tenen una bonificació del 50% del preu públic.
a) Les persones amb un grau mínim de minusvalidesa del 33%.
b) Les persones membres de famílies nombroses classificades en la categoria especial.
c) Les persones víctimes d'actes terroristes, així com els seus cònjuges i els seus fills.
d) Les persones sotmeses a mesures privatives de llibertat.
Les quantitats obtingudes d'acord amb aquesta Ordre s'han d'ingressar al compte corrent del centre educatiu i han de ser gestionades pel centre en el marc del que preveuen els capítols II i III del títol VII de la Llei 12/2009, de 10 de juliol, d'educació.
Es deroga l'Ordre EDC/226/2006, de 3 de maig, per la qual es creen diversos preus públics per a la matriculació en els ensenyaments de formació professional impartits en centres educatius del Departament d'Educació en la modalitat a distància.